**RÁMCOVÁ DOHODA č. ..................**

**o poskytovaní servisných služieb motorových vozidiel**

*uzatvorená podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov a podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „****Zákon č. 343/2015 Z. z.****“)*

*(ďalej len „****Dohoda****“)*

**uzatvorená medzi**

**Objednávateľ:**

Názov: Slovenská republika zastúpená Ministerstvom vnútra Slovenskej republiky

Sídlo: Pribinova 2, 812 72 Bratislava – Staré Mesto

V zastúpení:

IČO: 00151866

DIČ: 2020571520

Bankové spojenie: Štátna pokladnica

Číslo účtu:

IBAN:

Kontaktná osoba za Objednávateľa

zodpovedná za realizáciu tejto Dohody:

Tel.:

E-mail:

(ďalej len „**Objednávateľ**“)

**Poskytovateľ:**

Názov:

Sídlo:

Zapísaná:

Oprávnený konať v mene spoločnosti:

IČO:

DIČ:

IČ DPH:

Bankové spojenie:

Číslo účtu:

IBAN:

Kontaktná osoba za Objednávateľa

zodpovedná za realizáciu tejto Dohody:

Tel.:

E-mail:

(ďalej len „**Poskytovateľ**“)

(Objednávateľ a Poskytovateľ ďalej spolu aj ako „**Zmluvné strany**“, jednotlivo „**Zmluvná strana**“)

**Úvodné ustanovenia**

* 1. Objednávateľ ako verejný obstarávateľ podľa § 7 ods. 1 písm. a) Zákona č. 343/2015 Z. z. vyhlásil vo Vestníku verejného obstarávania č. xx/2025 dňa xx.xx.2025 pod značkou xxxxx-MSS verejnú súťaž na predmet zákazky „**Zabezpečenie záručného a pozáručného servisu vozidiel**“ (ďalej len „**Verejná súťaž**“).
  2. Na základe vyhodnotenia ponúk bola ponuka Poskytovateľa vybraná ako úspešná ponuka v súlade s podmienkami verejného obstarávania v zmysle Zákona č. 343/2015 Z. z. Na základe tejto skutočnosti sa Zmluvné strany v slobodnej vôli a v súlade so všeobecne záväznými právnymi predpismi platnými na území SR rozhodli uzatvoriť túto Dohodu.
  3. Napriek tomu, že servis motorových vozidiel zabezpečujú pre Objednávateľa spravidla Automobilové opravovne Ministerstva vnútra Slovenskej republiky a.s. (ďalej len „**AOMVSR**“), z dôvodu nedostatočných kapacít AOMVSR najmä v nárazových termínoch (jar, jeseň) Objednávateľ potrebuje zabezpečiť servis motorových vozidiel aj ďalším externým subjektom, ktorý bude vykonávať opravy a údržbu vozidiel Objednávateľa ako doplnkový záložný servis k službám zabezpečovaným AOMVSR.

**Predmet Dohody**

* 1. Predmetom tejto Dohody je záväzok Poskytovateľa poskytovať Objednávateľovi služby servisu a záručných a pozáručných opráv motorových vozidiel značiek najmä Volkswagen (vrátane úžitkových vozidiel Volkswagen), Škoda, Seat, Hyundai a KIA, elektrické a plug-in hybridné vozidlá vo vlastníctve Slovenskej republiky v správe Ministerstva vnútra Slovenskej republiky, pričom podrobné vymedzenie motorových vozidiel a rozsah služieb tvoriacich predmet tejto Dohody je uvedené v prílohe č. 1 tejto Dohody (ďalej len „**Služby**“). Predmetom tejto Dohody je aj záväzok Objednávateľa riadne a včas poskytnuté Služby prevziať a zaplatiť Poskytovateľovi za ich poskytnutie dohodnutú cenu v súlade s článkom VI tejto Dohody.
  2. Poskytovateľ sa zaväzuje pre Objednávateľa poskytovať Služby v miestach plnenia, konkrétne v Bratislave, Banskej Bystrici a Košiciach, a to na základe písomných objednávok Objednávateľa.

**Odovzdanie motorového vozidla na opravu**

* 1. Zamestnanec Objednávateľa poverený riešením servisu motorového vozidla (spravidla osoba, ktorej je motorové vozidlo Objednávateľa zverené do dlhodobej starostlivosti) (ďalej len „**Vodič**“) dohodne so zástupcom Poskytovateľa (ďalej len „**Prijímací technik**“) termín poskytnutia Služby. Poskytovateľ je povinný prevziať vozidlo na opravu bezodkladne najneskôr do troch (3) pracovných dní odo dňa, kedy mu Objednávateľ doručil objednávku na poskytnutie Služieb na e-mailovú adresu Poskytovateľa uvedenú v záhlaví tejto Dohody (ďalej aj “**objednávka**”).
  2. Písomnú objednávku a servisnú knižku vozidla odovzdá Vodič Prijímaciemu technikovi, ktorý mu potvrdí prevzatie na objednávke.
  3. Písomná objednávka obsahuje:

1. identifikačné údaje Objednávateľa
2. identifikačné údaje Poskytovateľa,
3. číslo objednávky a dátum jej vystavenia,
4. rezortné evidenčné číslo motorového vozidla,
5. evidenčné číslo motorového vozidla,
6. VIN číslo, prípadne číslo rámu,
7. kód motora,
8. počet najazdených km,
9. definíciu závady/poškodenia spolu s popisom, ako a kedy sa závada prejavuje, popis požadovaných Služieb,
10. odhadovanú cenu služby/opravy,
11. meno a priezvisko zástupcu Objednávateľa oprávneného odsúhlasovať zmeny objednávky a jeho telefonický a e-mailový kontakt,
12. meno a priezvisko Vodiča a jeho telefonický prípadne e-mailový kontakt,
13. podpis zástupcu Objednávateľa, spravidla Vodiča.
    1. Pri odovzdaní vozidla Prijímací technik vystaví zákazkový list, ktorý obsahuje:
14. identifikačné údaje Objednávateľa,
15. identifikačné údaje Poskytovateľa,
16. rezortné evidenčné číslo motorového vozidla,
17. evidenčné číslo motorového vozidla,
18. VIN číslo, prípadne číslo rámu,
19. kód motora,
20. počet najazdených km,
21. stav pohonných hmôt pri prevzatí motorového vozidla,
22. zápis z obhliadky pri preberaní vozidla na servis a zápis o výbave a príslušenstve,
23. jednoznačne požadovaný rozsah opravy, resp. služby,
24. súhlas s vykonaním skúšobnej jazdy (udeľuje Vodič),
25. meno, priezvisko, telefonický a faxový alebo e-mailový kontakt Prijímacieho technika,
26. cenu služieb odhadovanú Prijímacím technikom,
27. predpokladaný termín poskytnutia Služby.

(ďalej aj “**Zákazkový list**”).

* 1. Prijímací technik vykoná za prítomnosti Vodiča obhliadku motorového vozidla, prípadne, ak to predmet objednávky bude vyžadovať, i skúšobnú jazdu za účelom zistenia a určenia vady. Prijímací technik do Zákazkového listu zapíše výbavu a príslušenstvo, prípadne poškodenie motorového vozidla alebo jeho znečistenie.
  2. Obhliadkou sa rozumie vonkajšia kontrola laku, reflexných označení, polepov, zasklenia, plastových a iných častí vybavenia motorového vozidla, kontrola stavu interiérového vybavenia a kontrola stavu pohonných hmôt.
  3. Zákazkový list podpíše Prijímací technik a Vodič. Jeden rovnopis obdrží Objednávateľ a druhý ostáva Poskytovateľovi.
  4. Podpisom Zákazkového listu Vodičom a Prijímacím technikom preberá Poskytovateľ zodpovednosť za motorové vozidlo a odovzdanie motorového vozidla na opravu sa považuje za ukončené.

**Oprava vozidla**

* 1. Poskytovateľ vykoná Služby uvedené v písomnej objednávke a v Zákazkovom liste. Poskytovateľ vykoná opravu a práce v súlade s technickou dokumentáciou predpísanou výrobcom motorového vozidla a príslušnými technickými normami. Pri oprave je povinný vykonávať práce kvalitne, účelne a hospodárne, v rozsahu a lehote uvedenej v písomnej objednávke, v zákazkovom liste a tejto Dohode.
  2. Poskytovateľ vyhlasuje, že disponuje materiálno-technickým vybavením spôsobilým a výrobcom vozidla predpísaným na výkon servisu a opráv vozidiel značiek uvedených v článku II bod II.1 tejto Dohody (najmä prístup k originálnym náhradným dielom, diagnostickým zariadeniam, meracím prístrojom, opravárenským nástrojom a technickým informáciám). Poskytovateľ ďalej vyhlasuje, že disponuje a počas celej doby trvania tejto Dohody bude disponovať strojovým, prevádzkovým alebo technickým vybavením, ktoré má Poskytovateľ k dispozícií na poskytnutie Služieb, a to minimálne v rozsahu ktorým Poskytovateľ preukázal splnenie podmienky účasti podľa § 34 ods. 1 písm. j) Zákona č. 343/2015 Z. z. vo Verejnej súťaži. Poskytovateľ vyhlasuje, že osoby určené na výkon servisu a opráv vozidiel majú náležité odborné vzdelanie a prax v oblasti výkonu servisu a opráv vozidiel značiek uvedených v článku II bod II.1 tejto Dohody a zúčastňujú sa priebežného vzdelávania v tejto oblasti predpísaného výrobcami daných značiek vozidiel.
  3. Ak Poskytovateľ pri poskytovaní Služieb zistí poškodenie alebo opotrebovanie iných dielov motorového vozidla nad rámec písomnej objednávky a Zákazkového listu, emailom zašle zástupcovi Objednávateľa podľa článku III bodu III.3 písm. k) tejto Dohody popis takého rozšírenia opravy spolu s kvalifikovaným odhadom navýšenia pôvodnej ceny Služieb a termínu poskytnutia Služieb. Takéto Služby naviac vykoná až po písomnom schválení takejto zmeny objednávky oprávneným zástupcom Objednávateľa formou zmeny objednávky. Zmena objednávky bude prílohou Zákazkového listu. Termín poskytnutia Služby sa v tomto prípade predlžuje o čas uvedený v zmenenej objednávke. V prípade rozšírenia opravy, ktorá je poistnou udalosťou (po dopravnej nehode), Poskytovateľ zabezpečí doobhliadku motorového vozidla príslušným zamestnancom poisťovne.
  4. Ustanovenie bodu IV.3 tohto článku sa použije primerane aj v prípade zámeru použiť alternatívne náhradné diely, pričom cena alternatívnych náhradných dielov musí byť nižšia ako cena originálnych náhradných dielov po uplatnení zľavy a za dodržania všetkých zmluvných podmienok (najmä dodržanie záruky na vozidlo alebo jeho časti).
  5. Akékoľvek opravy a práce naviac, ktoré neboli dodatočne písomne odsúhlasené zástupcom Objednávateľa podľa bodu IV.3 tohto článku uvedením v zmene písomnej objednávky, Poskytovateľ nevykoná.
  6. V ojedinelých prípadoch, napr. pri uplatnení reklamácie, alebo ak je v motorovom vozidle nainštalované špeciálne zariadenie, Poskytovateľ umožní zástupcovi Objednávateľa na jeho vlastnú zodpovednosť byť prítomný pri odstraňovaní reklamovaných vád alebo pri oprave motorového vozidla so špeciálnym zariadením a poskytne mu potrebnú súčinnosť. Objednávateľ je počas poskytovania Služieb povinný sa riadiť pokynmi Poskytovateľa.

**Prevzatie motorového vozidla z opravy**

* 1. Po poskytnutí Služby Poskytovateľ bezodkladne vyzve telefonicky alebo e-mailom Vodiča k prevzatiu motorového vozidla. Vodič je povinný prevziať opravené motorové vozidlo najneskôr do piatich (5) pracovných dní po doručení výzvy na jeho prevzatie.
  2. Motorové vozidlo Poskytovateľ odovzdá Vodičovi, ktorý sa preukáže príslušným Zákazkovým listom. Prijímací technik na základe Zákazkového listu oboznámi Vodiča s rozsahom prác vykonaných na motorovom vozidle vrátane vymenených dielov, mazív a náplní. Prijímací technik v prípade potreby upozorní Vodiča na ďalšie vady motorového vozidla, ktoré neboli predmetom poskytovania služieb. Súčasne mu odovzdá originály dokladov, ktoré sú výsledkom výkonov a sú predpísané zákonom č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov alebo iným všeobecne záväzným právnym predpisom platným na území SR.
  3. Vodič preskúša funkčnosť' a podľa technických možností overí výmenu náhradných dielov motorového vozidla a podľa Zákazkového listu vykoná aj kontrolu výbavy a príslušenstva motorového vozidla. V prípade, že Vodič zistí nesúlad medzi odovzdaným a prevzatým motorovým vozidlom, túto skutočnosť bezodkladne reklamuje u Poskytovateľa.
  4. Vodič má právo kontrolnej jazdy za účasti Prijímacieho technika ešte pred prevzatím vozidla po oprave.
  5. Prevzatie motorového vozidla z opravy podpíše Prijímací technik a Vodič na Zákazkovom liste. Obojstranným podpisom Zákazkového listu preberá zodpovednosť za motorové vozidlo Objednávateľ a prevzatie motorového vozidla z opravy sa považuje za ukončené.

**Cena a platobné podmienky**

* 1. Cena za poskytnuté služby je dohodnutá Zmluvnými stranami v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách.
  2. Cena za služby, ktoré sú predmetom tejto Dohody je špecifikovaná v prílohe č. 2 tejto Dohody (ďalej len „**Cena**”).
  3. V prípade poskytovania Služieb spočívajúcich v oprave motorového vozidla po dopravnej nehode na základe zápisu o poškodení motorového vozidla danej poisťovacej spoločnosti alebo po inom poškodení bez zápisu o poškodení motorového vozidla spravidla na základe fotodokumentácie, sa cena normohodiny určuje podľa zmluvy Poskytovateľa s danou poisťovacou spoločnosťou.
  4. Poskytovateľ fakturuje Objednávateľovi služby v zmysle všeobecne platných noriem spotreby práce vydaných príslušným importérom motorového vozidla, alebo všeobecne uznávaných noriem spotreby práce uvedených v programoch, a to najmä: AUTO- DATA, AUDAPAD, ELSA, LTS, SilverDAT.
  5. V prípade služieb spočívajúcich v oprave špeciálnych vozidiel, u ktorých nie sú dostupné normy spotreby práce, je Poskytovateľ oprávnený účtovať Objednávateľovi prácu podľa obdobných značiek vozidiel alebo na základe skutočnej spotreby práce. Poskytovateľ je oprávnený v ojedinelých prípadoch vytvoriť paketovú cenu na združený servisný úkon, a to vždy po predchádzajúcej vzájomnej dohode s Objednávateľom.
  6. Poskytovateľ fakturuje Cenu za náhradné diely, prevádzkové kvapaliny, náplne a mazivá a materiály použité pri poskytovaní Služieb v doporučených cenách výrobcov, importérov alebo dodávateľov, na ktoré Poskytovateľ poskytne ...*bude doplnené o uchádzačom navrhnutú hodnotu subkritéria 2* ...... % zľavu.
  7. Okrem samotných Služieb a náhradných dielov je Poskytovateľ oprávnený účtovať Objednávateľovi drobný spotrebný materiál vo výške 5 % z ceny práce max. do hodnoty 16,60 EUR (slovom: šestnásť Eur a šesťdesiat eurocentov) bez DPH na jednotlivú zákazku.
  8. Ak si Objednávateľ neprevezme opravené motorové vozidlo do konca piateho (5.) pracovného dňa po písomnej výzve na jeho prevzatie, Poskytovateľ má právo účtovať si skladné vo výške 50 € (slovom: päťdesiat Eur) bez DPH, a to za každých ukončených sedem (7) kalendárnych dní.
  9. Zmluvné strany sa dohodli, že Cenu služieb Poskytovateľ vyúčtuje Objednávateľovi na základe faktúry. Splatnosť faktúry je tridsať (30) dní odo dňa jej doručenia Objednávateľovi. Poskytovateľ sa zaväzuje vystavovať ku každej písomnej objednávke faktúru osobitne, pričom vystavovanie súhrnných faktúr sa nepripúšťa. Faktúra bude Objednávateľom uhradená na bankový účet Poskytovateľa uvedený vo faktúre.
  10. Ak je Poskytovateľ platiteľom DPH, k fakturovanej Cene bude pripočítaná daň z pridanej hodnoty stanovená v súlade so všeobecnými záväznými právnymi predpismi platnými na území SR v čase poskytovania služieb. Cena musí zahŕňať všetky ekonomicky oprávnené náklady Poskytovateľa vynaložené v súvislosti s poskytovaním Služieb.
  11. V prípade, ak Poskytovateľ nie je platiteľom DPH a počas trvania Dohody sa v zmysle zákona č. 222/2004 Z. z. o dani z pridanej hodnoty v znení neskorších predpisov stane platiteľom DPH, Cena sa bude považovať za cenu vrátane DPH. Pre vylúčenie pochybností, zmena Ceny za poskytnuté Služby z tohto dôvodu nie je možná.
  12. Faktúra musí obsahovať všetky náležitosti daňového dokladu v súlade s § 74 ods. 1 zákona č. 222/2004 Z. z. o dani z pridanej hodnoty v znení neskorších predpisov, pričom prílohou faktúry je

1. písomná objednávka,
2. oboma Zmluvnými stranami podpísaný zákazkový list podľa článku III, bod III.4 Dohody,
3. položkovitý rozpis, zvlášť vykonané práce a zvlášť za materiál a náhradné diely,
4. kópiu protokolu z obhliadky vozidla,
5. kópiu osvedčenia, kópiu výsledku meraní a pod.
   1. Ak faktúra neobsahuje náležitosti vrátane jej príloh, Objednávateľ je oprávnený faktúru v lehote splatnosti Poskytovateľovi vrátiť na prepracovanie. Lehota splatnosti takto opravenej faktúry začne plynúť odo dňa doručenia novej faktúry doručenej Objednávateľovi.
   2. Faktúra sa zasiela doporučenou zásielkou, kuriérnou poštou alebo podáva osobne na adresu Objednávateľa. Poskytovateľ berie na vedomie, že počas trvania tejto Dohody môže Objednávateľ z titulu povinností vyplývajúcich zo všeobecne záväzných právnych predpisov alebo z titulu optimalizácie interných procesov stanoviť elektronickú formu komunikácie týkajúcu sa vystavovania objednávok a prijímania faktúr.
   3. Poskytovateľ je oprávnený fakturovať len skutočne vykonané a poskytnuté Služby a skutočne použité náhradné diely, náplne a materiál použité pri poskytovaní Služieb.
   4. Cena sa považuje za uhradenú dňom odpísania finančných prostriedkov z bankového účtu Objednávateľa.

**Sankcie a zodpovednosť za škodu**

* 1. V prípade, že Poskytovateľ neprevezme vozidlo na opravu v lehote podľa článku III, bod III.1 tejto Dohody, je Objednávateľ oprávnený požadovať od Poskytovateľa zaplatenie zmluvnej pokuty vo výške 50 € (slovom: päťdesiat Eur) za každý, aj začatý deň omeškania.
  2. V prípade, že Poskytovateľ neposkytne služby Objednávateľovi v lehote/lehotách uvedených v písomných objednávkach a v tejto Dohode, je Objednávateľ oprávnený požadovať od Poskytovateľa zaplatenie zmluvnej pokuty vo výške 0,5 % z Ceny Služby, a to za každý, aj začatý deň omeškania.
  3. V prípade, že Poskytovateľ neodstráni vady poskytnutých Služieb v lehote podľa článku VIII bod VIII.6. Dohody, je Objednávateľ oprávnený požadovať od Poskytovateľa zaplatenie zmluvnej pokuty vo výške 50 € (slovom: päťdesiat Eur), a to za každý, aj začatý deň omeškania. Uvedené sa nevzťahuje na garančné a kulančné opravy, ktorých realizácia je riadená importérom motorového vozidla.
  4. V prípade, že je Objednávateľ v omeškaní so zaplatením doručenej faktúry po lehote jej splatnosti, je Poskytovateľ oprávnený požadovať od Objednávateľa zaplatenie zákonných úrokov z omeškania, a to za každý, aj začatý deň omeškania.
  5. Ak Poskytovateľ poruší povinnosti podľa článku VI, bodov VI.3, VI.4 alebo VI.6 tejto Dohody, Objednávateľ je oprávnený od neho požadovať zaplatenie zmluvnej pokuty vo výške päťnásobku rozdielu medzi fakturovanou cenou a cenou, ktorú mal uviesť vo faktúre na základe predmetných ustanovení Dohody.
  6. Ak Poskytovateľ poruší svoju povinnosti podľa článku IX, bod IX.3 a  9.4 Dohody, je Objednávateľ oprávnený požadovať od Poskytovateľa zaplatenie zmluvnej pokuty vo výške 20 € (slovom: dvadsať Eur), a to za každý, aj začatý deň omeškania.
  7. Zodpovednosť za škodu spôsobenú porušením povinností podľa tejto Dohody sa riadi § 373 a nasl. zákona č. 513/1991 Zb. Obchodný zákonník v znení neskorších predpisov.
  8. Ak ktorákoľvek zo Zmluvných strán poruší svoju zmluvnú povinnosť a spôsobí škodu druhej Zmluvnej strane, je povinná druhej Zmluvnej strane nahradiť skutočnú škodu v celom rozsahu. Zaplatením ktorejkoľvek zmluvnej pokuty dohodnutej Zmluvnými stranami v tejto dohode, nezaniká žiadnej zo Zmluvných strán nárok na náhradu škody.
  9. Poskytovateľ berie osobitne na vedomie, že v prípade, ak v dôsledku porušenia jeho povinností pri plnení tejto Dohody dôjde k strate záruky poskytnutej predajcom motorového vozidla, zodpovedá aj za všetky budúce vady vozidla, ktoré by v prípade existencie záruky boli odstránené bezplatne na náklady výrobcu vozidla.

**Záručná doba a reklamácia**

* 1. Poskytovateľ poskytne Objednávateľovi záruku na ním dodané náhradné diely v dĺžke trvania dvadsaťštyri (24) mesiacov a  Služby v časti vykonaných prác a služieb v dĺžke trvania šesť (6) mesiacov.
  2. Objednávateľ reklamuje vady u Poskytovateľa, ktorý spíše reklamačný protokol. V reklamačnom protokole musia byť vady popísané a uvedené, ako aj spôsob, ktorým sa prejavujú. Ďalej môže Objednávateľ v reklamačnom protokole uviesť svoje požiadavky, akým spôsobom požaduje vadu odstrániť alebo či požaduje finančnú náhradu.
  3. Poskytovateľ je povinný najneskôr do piatich (5) dní po doručení reklamácie písomne oznámiť Objednávateľovi, či reklamáciu uznáva a akú lehotu navrhuje na jej odstránenie, alebo z akých dôvodov reklamáciu neuznáva. Pokiaľ tak neurobí v stanovenej lehote, má sa za to, že reklamáciu Objednávateľa uznáva.
  4. Reklamáciu je možné uplatniť najneskôr v posledný deň záručnej lehoty, pričom i reklamácia odoslaná Objednávateľom v posledný deň záručnej lehoty sa považuje za včas uplatnenú.
  5. Ak Poskytovateľ nezačne s odstraňovaním reklamovanej vady do desiatich (10) dní po doručení reklamácie, je Objednávateľ oprávnený poveriť odstránením vady autorizovanú opravovňu. Všetky takto vzniknuté náklady uhradí Objednávateľovi Poskytovateľ a naviac Objednávateľ môže uplatniť zmluvnú pokutu vo výške 500 € (slovom: päťsto Eur).
  6. Lehota na odstránenie reklamovanej vady je rovnaká ako doba poskytnutia strednej opravy podľa prílohy č. 1 tejto Dohody, pričom môže byť predĺžená so súhlasom Objednávateľa.
  7. Ak sa preukáže v sporných prípadoch, že Objednávateľ reklamoval vadu neoprávnene a že ním reklamovaná vada nevznikla vinou Poskytovateľa, je Objednávateľ povinný uhradiť Poskytovateľovi všetky primerané náklady spojené s riešením reklamácie.
  8. Počas reklamačného konania oprávnenej reklamácie neplynie záručná doba na opravovanom motorovom vozidle.
  9. V rámci reklamačného konania si Zmluvné strany poskytujú vzájomnú súčinnosť.

**Využitie subdodávateľov**

* 1. Poskytovateľ je oprávnený poskytnúť služby aj prostredníctvom subdodávateľa. Prostredníctvom subdodávateľa je Poskytovateľ oprávnený zabezpečiť výkon samotných Služieb. Komunikáciu s Objednávateľom ohľadom plnenia tejto Dohody, prevzatie vozidla na opravu a z opravy však môže realizovať len Poskytovateľ.
  2. Za plnenie realizované subdodávateľom zodpovedá v plnej miere Poskytovateľ a na takéto plnenie sa hľadí ako keby ho realizoval sám Poskytovateľ.
  3. V prílohe č. 3 tejto Dohody sú uvedené údaje o všetkých známych subdodávateľoch Poskytovateľa, ktorí sú známi v čase uzatvárania tejto Dohody, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
  4. Poskytovateľ je povinný Objednávateľovi oznámiť Objednávateľovi akúkoľvek zmenu údajov o subdodávateľoch uvedených v prílohe č. 3 tejto Dohody, a to bezodkladne po tom, ako sa o tejto skutočnosti dozvie
  5. V prípade zmeny subdodávateľa je Poskytovateľ povinný najneskôr do piatich (5) pracovných dní pred plánovanou zmenou subdodávateľa predložiť Objednávateľovi informácie o novom subdodávateľovi v rozsahu podľa bodu IX.3 tohto článku Dohody a predmete subdodávok. Pri výbere subdodávateľa musí Poskytovateľ postupovať tak, aby boli vynaložené náklady na zabezpečenie plnenia na základe Zmluvy o subdodávke boli primerané jeho kvalite a cene.
  6. Poskytovateľ je zároveň povinný zabezpečiť, aby každý existujúci, ako aj nový subdodávateľ bol vybraný tak, aby spĺňal rovnaké podmienky vyžadované od subdodávateľov vo Verejnom obstarávaní, pričom tieto podmienky je Poskytovateľ povinný kedykoľvek na žiadosť Objednávateľa bezodkladne preukázať. V prípade, ak Poskytovateľ písomne odsúhlasí zmenu subdodávateľa. nevyžaduje sa uzatvorenie dodatku k tejto Dohode.
  7. Poskytovateľ vyhlasuje, že v čase uzatvorenia tejto Dohody je zapísaný v registri partnerov verejného sektora v súlade so zákonom č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**register partnerov verejného sektora**”), pokiaľ sa ho povinnosť zápisu do registra partnerov verejného sektora týka. Ak sa na strane Poskytovateľa ako zmluvnej strany podieľa skupina dodávateľov podľa § 37 zákona č. 343/2015 Z. z., má každý člen tejto skupiny dodávateľov povinnosť byť zapísaný v registri partnerov verejného sektora.
  8. Subdodávateľ alebo subdodávateľ podľa osobitného predpisu, ktorý podľa § 11 ods. 1 zákona č. 343/2015 Z. z. má povinnosť zapisovať sa do registra partnerov verejného sektora, musí byť zapísaný v registri partnerov verejného sektora.
  9. Povinnosti Poskytovateľa vrátane pravidiel výberu subdodávateľa platia aj pri zmene subdodávateľa počas doby platnosti tejto Dohody.
  10. Poskytovateľ zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Poskytovateľ zodpovedá za odbornú starostlivosť pri výbere subdodávateľa ako aj za výsledok plnenia vykonaného na základe zmluvy o subdodávke.
  11. V prípade, že Poskytovateľ, jeho subdodávateľ podľa zákona č. 343/2015 Z. z. alebo subdodávateľ podľa zákona o registri partnerov verejného sektora, má povinnosť byť zapísaný v registri partnerov verejného sektora, Poskytovateľ vyhlasuje, že jeho konečným užívateľom výhod zapísaným v registri partnerov verejného sektora, rovnako ani konečným užívateľom výhod jeho subdodávateľa podľa zákona č. 343/2015 Z. z. alebo subdodávateľa podľa zákona o registri partnerov verejného sektora, nie je osoba podľa § 11 ods. 1 písm. c) zákona č. 343/2015 Z. z.

**Skončenie Dohody**

* 1. Dohodu je možné skončiť:

1. písomnou dohodou zmluvných strán,
2. písomnou výpoveďou zo strany Objednávateľa,
3. písomným odstúpením od tejto Dohody pri podstatnom porušení povinností vyplývajúcich z tejto Dohody.
   1. Podstatným porušením tejto Dohody zo strany Objednávateľa sa považuje omeškanie Objednávateľa s úhradou faktúry/faktúr o viac ako šesťdesiat (60) pracovných dní odo dňa ich splatnosti.
   2. Podstatným porušením povinností vyplývajúcich z tejto Dohody zo strany Poskytovateľa sa považuje, ak Poskytovateľ poruší ktorúkoľvek povinnosť podľa tejto Dohody a nesplní ju ani v dodatočnej primeranej lehote poskytnutej Objednávateľom. Za podstatné porušenie Dohody zo strany poskytovateľa sa považuje aj porušenie jeho povinností podľa článku IV, bod IV.2 a článku IX, bod IX.4 až IX.11 tejto Dohody.
   3. Objednávateľ môže od tejto Dohody odstúpiť aj:
4. v prípadoch podľa § 19 zákona č. 343/2015 Z. z.,
5. ak Poskytovateľ nebol v čase uzavretia tejto Dohody zapísaný v registri partnerov verejného sektora alebo ak bol vymazaný z registra partnerov verejného sektora,
6. ak voči Poskytovateľovi začalo konkurzné konanie alebo reštrukturalizácia alebo
7. ak Poskytovateľ vstúpil do likvidácie,
8. ak Poskytovateľ koná v rozpore s touto Dohodou a/alebo všeobecne záväznými právnymi predpismi platnými na území SR a na písomnú výzvu Objednávateľa toto konanie a jeho následky v primeranej lehote neodstráni.
   1. Odstúpenie od Dohody musí mať písomnú formu, musí sa v ňom uviesť dôvod odstúpenia a musí byť doručené druhej Zmluvnej strane. Odstúpenie od tejto Dohody je účinné dňom nasledujúcim po dni jeho doručenia druhej Zmluvnej strane.
   2. V prípade odstúpenia od tejto Dohody je druhá Zmluvná strana oprávnená požadovať od povinnej osoby náhradu škody, ktorá jej odstúpením vznikla, okrem prípadov zásahu vyššej moci. Pre účely tejto Dohody sa za vyššiu moc považujú udalosti, ktoré nie sú závislé od konania zmluvných strán, a ktoré nemôžu zmluvné strany ani predvídať, ani nijakým spôsobom priamo ovplyvniť, a to najmä vojna, mobilizácia, povstanie, živelné pohromy, požiare, embargo, plošné karantény.
   3. Túto Dohody môže Objednávateľ písomne vypovedať aj bez udania dôvodu s výpovednou lehotou dvoch (2) mesiacov. Výpovedná lehota začína plynúť prvým dňom mesiaca nasledujúceho po mesiaci, v ktorom bola písomná výpoveď doručená Poskytovateľovi.
   4. Ukončením Dohody nie sú dotknuté ustanovenia týkajúce sa zodpovednosti za vady, sankcií, náhrady škody a ďalších ustanovení tejto Dohody, z ktorých povahy vyplýva, že majú byť zachované aj po ukončení tejto Dohody.

**Záverečné ustanovenia**

* 1. Táto Dohoda sa uzatvára na dobu štyridsiatich ôsmich (48) mesiacov odo dňa nadobudnutia jej účinnosti, resp. na dobu do vyčerpania maximálneho finančného limitu 6 000 000 Eur (slovom: šesť miliónov Eur) bez DPH podľa toho, ktorá z uvedených skutočností nastane skôr.
  2. Jednotlivé ustanovenia tejto Dohody môžu byť menené, dopĺňané, resp. rušené iba v súlade s ust. § 18 Zákona č. 343/2015 Z. z. písomnou formou, a to po vzájomnej dohode oboch Zmluvných strán. Všetky zmeny týkajúce sa tejto Dohody, uvedené v očíslovaných dodatkoch, budú tvoriť neoddeliteľnú súčasť tejto Dohody.
  3. Ostatné právne vzťahy, výslovne touto Dohodou neupravené, sa riadia príslušnými ustanoveniami zákona č. 513/1991 Zb. Obchodný zákonník v znení neskorších predpisov a ostatnými všeobecne záväznými právnymi predpismi platnými na území Slovenskej republiky.
  4. Zmluvné strany sa zaväzujú, že všetky spory vyplývajúce z tejto Dohody budú riešiť prednostne rokovaním o možnej dohode. Prípadné spory, o ktorých sa Zmluvné strany nedohodli, budú postúpené na rozhodnutie vecne a miestne príslušnému súdu Slovenskej republiky.
  5. Poskytovateľ je povinný zachovávať mlčanlivosť o dôverných informáciách získaných pri plnení záväzkov vyplývajúcich z tejto Dohody, a to aj po skončení platnosti tejto Dohody. Dôvernými informáciami nie sú informácie, ktoré sa bez porušenia Dohody stali verejne známymi a informácie, ktorých používanie upravujú osobitné predpisy.
  6. Neoddeliteľnou súčasťou tejto Dohody sú:

Príloha č. 1 - Opis predmetu zákazky

Príloha č. 2 - Cenník služieb / štruktúrovaný rozpočet

Príloha č. 3 - Zoznam subdodávateľov

* 1. Táto Dohoda je vyhotovená v elektronickej podobe s platnosťou originálu v súlade so zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a v súlade so zákonom č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov v znení neskorších predpisov. V prípade podpisu Dohody v listinnej podobe sa Dohoda vyhotovuje v troch (3) vyhotoveniach s platnosťou originálu, z toho dve (2) vyhotovenia pre Objednávateľa a jedno (1) pre Poskytovateľa.
  2. Táto Dohoda nadobúda platnosť dňom jej podpísania oboma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv, ktorý vedie Úrad vlády SR. Dohodu zverejní Objednávateľ.
  3. Zmluvné strany vyhlasujú, že si túto Dohodu pred jej podpisom prečítali, jej obsahu porozumeli a na znak súhlasu s jej obsahom ju podpísali.

**Za Objednávateľa:**

V Bratislave, dňa: ...............................

................................................

*(meno, priezvisko)*

(funkcia)

Ministerstvo vnútra Slovenskej republiky

**Za Poskytovateľa:**

V ......................................, dňa: ...............................

................................................

*(meno, priezvisko)*

(funkcia)

(názov spoločnosti)

**Príloha č. 1 Rámcovej dohody**

**Obsah prílohy je zhodný s obsahom prílohy č. 1 súťažných podkladov „Opis predmetu zákazky“**

**Príloha č. 2 Rámcovej dohody**

**Obsah prílohy je zhodný s obsahom tabuľky „Plnenie kritérií – štruktúrovaný rozpočet“ podľa prílohy č. 2 súťažných podkladov**

Príloha č. 3 - Zoznam subdodávateľov

**Zoznam subdodávateľov**

|  |  |  |  |  |
| --- | --- | --- | --- | --- |
| **Por. číslo** | **Identifikácia navrhnutého subdodávateľa (obchodné meno, sídlo, IČO)** | **Identifikácia príslušného plnenia** | **Rozsah plnenia vyjadrený sumou** | **Meno, priezvisko, dátum narodenia, adresa pobytu osoby oprávnenej konať za subdodávateľa** |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |